1 Mu chaka chakwamba cha ulamuliru wa Fumu Sayirasi+ ya ku Peresi, Yehova wanguchiska* Fumu Sayirasi ya ku Peresi kuti yipharazgi uthenga mu ufumu waki wosi. Ivi vinguchitika kuti mazu ngaku Yehova ngo ngangukambika ndi Yeremiya+ ngafiskiki. Fumu Sayirasi yingulemba so uthenga wo+ kuti:2 “Fumu Sayirasi ya ku Peresi yakamba kuti, ‘Yehova Chiuta wakuchanya wandipaska maufumu ngosi nga pacharu chapasi+ ndipu wandituma kuti ndimuzenge nyumba ku Yerusalemu,+ ku Yuda.3 Weyosi wa ŵanthu ŵaki wosi yo we pakati pinu, Chiuta waki waŵi nayu ndipu wakwere ku Yerusalemu, ku Yuda kuchizenga so nyumba yaku Yehova, Chiuta waku Isirayeli. Iyu ndi Chiuta wauneneska, mweniyo nyumba yaki yenga ku Yerusalemu.*4 Weyosi yo waja nge mulendu+ kwekosi ko wangaŵa, wawovyeki ndi wo wakuzengezana nawu* mwakumupaska siliva ndi golidi, katundu ndi viŵetu limoza ndi vinthu vinyaki vakuperekeka nge mphasu kunyumba yaku Chiuta wauneneska+ yo yenga ku Yerusalemu.’”5 Ndipu alongozgi a nyumba za awusewu za fuku laku Yuda ndi laku Benjamini, asembi ndi Alevi, weyosi yo mtima waki unguchiskika ndi Chiuta wauneneska, wangunozgeke kuluta ndi kuchizenga so nyumba yaku Yehova yo yenga ku Yerusalemu.6 Ŵanthu wosi wo anguzengezana nawu anguŵawovya mwakuŵapaska* viyaŵi vagolidi ndi vasiliva, katundu, viŵetu kweniso vinthu vakuzirwa kusazgapu mphasu zosi zo angupereka mwakukhumba kwawu.7 Fumu Sayirasi yinguto so viyaŵi va munyumba yaku Yehova vo Nebukadinezara wanguto ku Yerusalemu ndi kuviŵika munyumba yaku chiuta waki.+8 Fumu Sayirasi ya ku Peresi yinguvito ndi kuvipereka mumanja mwaku Mitiredati musungi chuma yo wangulemba unandi waki ndi kuvipereka kwaku Sheshibaza*+ mulongozgi wa Ayuda.9 Unandi waki wenga uwu: viyaŵi 30 vagolidi va nge basiketi, viyaŵi 1,000 vasiliva va nge basiketi, viyaŵi 29 vakusazgiyapu,10 mbali zimanazimana 30 zagolidi zabakuli, mbali zimanazimana 410 zasiliva zabakuli, ndi viyaŵi vinyaki 1,000.11 Viyaŵi vagolidi ndi vasiliva vosi pamoza venga 5,400. Sheshibaza wanguza ndi vinthu vosi venivi ku Yerusalemu, akapolu+ achituwa ku Babiloni.
tum_Latn